b'\n_START_ARTICLE_\nPoland\n_START_SECTION_\nEtimolohiya\n_START_PARAGRAPH_\nMaaaring nagmula ang pangalang "Polonya" sa mga Polano (Polako: Polanie), isang tribong Kanlurang Eslabo.  Hindi alam ang etimolohiya nito, pero maaaring nagmula ito sa salitang "pole" (parang): nagsisimula ang mga kaparangan sa mga lupaing Polako mula sa dalampasigan ng Dagat Baltiko hanggang sa paanan ng Carpatos sa timog._NEWLINE_Sa ibang mga wika, nagmula naman ang mga eksonimo para sa Polonya mula sa pangalan ng ibang tribo, ang mga Lekito (Polako: Lechici, Ingles: Lechites)._NEWLINE_Maaari ring nagmula ang pangalang "Polonya" sa isang alamat ng mga Hudyo, kung saan naghanap sila ng isang ligtas na lugar kung saan maaari silang manirahan.  Narinig nila umano ang salitang Ebreong "po-lin" ("dito kayo magpahinga") mula sa langit, at dito umano nagmula ang pangalan ng bansa.\n_START_SECTION_\nPolitika\n_START_PARAGRAPH_\nIsang demokrasya ang Polonya, ayon sa saligang batas na inangkin nito noong 1997.  Pinamumunuan ito ng isang pangulo bilang pinuno ng estado, ngunit nakatuon ang balangkas ng pamahalaan sa isang punong ministro (Polako: premier) bilang pinuno ng pamahalaan, na nakasentro sa Konseho ng mga Ministro bilang gabinete nito.  Binubuo ang Konseho ng mga ministrong ipinili ng Pangulo sa payo ng Punong Ministro, at karaniwa\'y nagmumula sa partidong may mayoridad sa tagapagbatas ang mga ministrong bumubuo nito._NEWLINE_Kasalukuyang nanunungkulan bilang Pangulo ng Polonya si Andrzej Duda, na inihalal noong 2015 makatapos namatay ang nanguna sa kaniya, si Bronis\xc5\x82aw Komorowski. Nanunungkulan naman bilang Punong Ministro si Mateusz Morawiecki._NEWLINE_May dalawang kapulungan ang Asambleang Pambansa (Zgromadzenie Narodowe), ang tagapagbatas ng Polonya: ang Sejm, na may 460 kinatawan (pose\xc5\x82, literal na "sugo"), at ang Senado, na binubuo ng 100 senador.   May mariskal (ispiker) na namumuno sa bawa\'t kapulungan ng Asamblea.  Gayunpaman, hindi nagkakaisa ang dalawang magkahiwalay na kapulungan maliban na sa tatlong pagkakataon: kapag may bagong Pangulo at siya\'y manunumpa sa Asamblea, kapag may habla laban sa Pangulo sa Tribunal ng Estado, o kapag nais ihayag ng Asamblea na wala nang kakayahan ang Pangulo na manungkulan sa posisyon.  Kasalukuyang nangyari lamang ang unang pagkakataon sa pagtatanghal ng Pambansang Asamblea.'